ગઈકાલે આપણે હુમાયુના અંતિમ દિવસો અને અકબરની મુઘલ બાદશાહ તરીકે તાજપોશીની કહાની જોઈ હતી. તેના મૃત્યુ પછી અકબરને શાસક તરીકે આરૂઢ કર્યો ત્યાં સુધી હુમાયુના અવસાનની વાત છુપાવી રાખવામાં આવી હતી. હુમાયુ જીવે છે તેવો આભાસ પણ ઊભો કરવામાં આવ્યો હતો. મુલ્લા બેક્મીની, જેની સિકલ હુમાયુને મળતી આવતી હતી તેને રાજવી પોશાક પહેરાવી જાહેર જનતા સામે બાદશાહ તરીકે રજુ કરવામાં આવતો આવું ૧૭ દિવસ સુધી ચાલ્યું. આખરે અકબર આવી પહોંચ્યો, પણ તે પહેલાં કાલાનુંરમાં ઇંટોના ચબુતરા પર અકબરનો રાજ્યાભિષેક ૧૪ ફેબ્રુઆરી ૧૫૫૬ના રોજ સાદાઈથી થયો. જે જગ્યાએ અકબરનો રાજ્યાભિષેક થયો હતો તે સ્થાન આજે પણ વિદ્યમાન છે.